**Vážení občania !**

Vypaľovaním porastov bylín, kríkov a stromov porušuje fyzická osoba § 14, právnická osoba a fyzická osoba – podnikateľ § 8 zákona NR SR č. 314/2001 Z. z. o ochrane pred požiarmi v znení neskorších predpisov. Za porušenie predmetných ustanovení zákona o ochrane pred požiarmi môže byť fyzickej osobe podľa § 62 v blokovom konaní uložená pokuta do 100,-€ a podľa § 61 pri prejednaní priestupku uložená pokuta do výšky 331 €. Právnickej osobe a fyzickej osobe - podnikateľovi za porušenie predmetných ustanovení zákona o ochrane pred požiarmi môže byť podľa § 59 uložená pokuta do výšky 16 596 €. Upozorňujeme občanov, že v čase zvýšeného nebezpečenstva vzniku požiarov, počas suchého a teplého počasia budú príslušníci Okresného riaditeľstva Hasičského a záchranného zboru a príslušníci Okresného riaditeľstva Policajného zboru vyxkonávať hliadkovú činnosť zameranú na odhalenie prípadov vypaľovania porastov trávy a kríkov.

Zákon o lesoch o ochrane pred lesnými požiarmi zakazuje:

* Zakladať alebo udržiavať otvorený oheň na lesných pozemkoch alebo v ich ochrannom pásme – 50m od hranice lesných pozemkov mimo vyznačených miest,
* Fajčiť alebo odhadzovať horiace alebo tlejúce predmety.

Oheň zakladať iba na vyznačených miestach a pri zakladaní ohňa je potrebné dodržiavať základné pravidlá požiarnej bezpečnosti:

* Nezakladať oheň počas vetra,
* Nezakladať oheň použitím horľavých kvapalín,
* Neponechávať oheň bez dozoru,
* Ohnisko pred opustením dôkladne uhasiť a presvedčiť sa, že popol neobsahuje žeravé zvyšky po spaľovaní.

Veríme, že v spolupráci so všetkými vlastníkmi, správcami a užívateľmi lesných pozemkov, v úzkej súčinnosti so spoločenskými a záujmovými organizáciami, ktoré vykonávajú svoje aktivity v prírode a lese, ale aj s Vašou podporou sa nám podarí uchrániť prírodu pred zbytočnými stratami. Len spoločným úsilím, opatrnosťou a ostražitosťou prispejeme k zníženiu počtu požiarov v tomto jarnom období.

Vybavuje: pplk. Ing. Pavol Kukla

tel.: 047/561 6260